google/wiki40b huggingface dataset:
Πίτερ Χάργουντ

Βιογραφία

Σπούδασε στο Κολέγιο της Ελισάβετ στο Γκέρνσεϊ και μετά στο Πανεπιστήμιο του Σαουθάμπτον.  Το 1972 έγινε δεκτός ως δικηγόρος και συνέχισε να εργάζεται στο Λονδίνο. Αργότερα επέστρεψε στο νησί του και έγινε δεκτός στο Δικηγορικό Σύλλογο (Guernsey Bar) το 1982. Συνταξιοδοτήθηκε ως σύμβουλος, τον Δεκέμβριο του 2011.
Διορίστηκε επίτροπος στη Επιτροπή Οικονομικών Υπηρεσιών του Γκέρνσεϊ το 2004 και υπηρέτησε ως πρόεδρός της από το 2006 ως τον Ιανουάριο του 2012. Εξελέγη βουλευτής στο Κοινοβούλιο (States of Deliberation) τον Απρίλιο του 2012 και επικεφαλής υπουργός τον Μάιο του 2012. Παραιτήθηκε στις 25 Φεβρουαρίου 2014.
Ατμοσφαιρικό μεθάνιο

Το μεθάνιο ως αέριο θερμοκηπίου

Το μεθάνιο στην ατμόσφαιρα της Γης είναι σημαντικό αέριο του θερμοκηπίου, με δυναμικό παγκόσμιας θέρμανσης των 100 ετών 34 . Αυτό σημαίνει ότι η μια συγκεκριμένη μάζα μεθανίου που εκλύεται στην ατμόσφαιρα επιδρά στο «φαινόμενο του θερμοκηπίου» του πλανήτη μας 34 φορές περισσότερο από ίση μάζα διοξειδίου του άνθρακα, με την επίδραση υπολογισμένη στη χρονική περίοδο των επόμενων 100 ετών. Το μεθάνιο έχει σχετικά μεγαλύτερη επίδραση σε σύντομη χρονική περίοδο, γιατί έχει ημιζωή 7 ετών στην ατμόσφαιρα της Γης, ενώ το διοξείδιο του άνθρακα έχει σχετικά μικρότερη επίδραση (κατά μάζα), αλλά επιδρά για μακρύτερη χρονική περίοδο, δηλαδή πάνω από 100 έτη. Εξαιτίας αυτής της διαφοράς, το δυναμικό παγκόσμιας θέρμανσης των 20 ετών για το μεθάνιο είναι 86. Η συγκέντρωση του μεθανίου έχει αυξηθεί από το 1750 κατά περίπου 150%, και η συνολική επίδρασή του στο παγκόσμιο κλίμα είναι της τάξης του 20% σε σύγκριση με το σύνολο των υπόλοιπων (και συνήθως πιο) μακρόβιων αερίων του θερμοκηπίου στην ατμόσφαιρα του πλανήτη μας. Συνήθως το πλεόνασμα του μεθανίου από χωματερές και άλλους φυσικούς παραγωγούς μεθανίου καίγεται, οπότε εκλύεται στην ατμόσφαιρα διοξείδιο του άνθρακα αντί μεθανίου, γιατί το μεθάνιο είναι πιο αποτελεσματικό αέριο θερμοκηπίου από το διοξείδιο του άνθρακα. Τελευταία, το μεθάνιο που εκλύεται από ανθρακωρυχεία μετατρέπεται επιτυχώς σε ηλεκτρική ενέργεια (μέσω καύσης του σε γεννήτριες).

Παγκόσμιος κύκλος μεθανίου

1. Μόνιμα παγωμένο έδαφος (permafrost), παγετώνες, και πυρήνες πάγου (ice cores): Πηγές που εκλύουν με αργό ρυθμό μεθάνιο, όταν η παγκόσμια θερμοκρασία αυξάνει. Το μεθάνιο που περιέχουν που παγιδεύθηκε στο παρελθόν, σε παγωμένα περιβάλλοντα.
2. Υγρότοποι: Αρκετά θερμές θερμοκρασίες και υγρά περιβάλλοντα είναι ιδανικά για μεθανογένεση.
3. Πυρκαγιές: Η μαζική (ατελής) καύση οργανικής ύλης εκλύει μεθάνιο στην ατμόσφαιρα
4. Οριζώνες: Στους θερμότερους και πιο υγρούς οριζώνες παράγεται και εκλύεται περισσότερο μεθάνιο.
5. Ζώα: Αρκετά ζώα περιέχουν στα έντερά τους συμβιωτικούς μικροοργανισμούς που βοηθούν στη μερική πέψη δύσπεπτων τροφών, παράγοντας και εκλύοντας μεθάνιο ως παραπροϊόν αυτής της διεργασίας.
6. Φυτά: Ενώ το μεθάνιο μπορεί να καταναλωθει στο έδαφος πριν εκλυθεί στην ατμόσφαιρα, τα φυτά επιτρέπουν σε αυτό απευθείας ταξείδι από τις ρίζες της και διαμέσου των φύλλων τους στην ατμόσφαιρα. Επίσης, μερικά φυτά μπορούν και παράγουν απευθείας μεθάνιο.
7. Χωματερές: Η διασπούμενη οργανική ύλη και οι αναερόβιες συνθήκες διάσπασης στις χωματερές τις καθιστά σημαντικές πηγές παραγωγής και έκλυσης μεθανίου.
8. Αποχέτευση: Αναερόβιες μέθοδοι διαχείρισης οργανικών υγρών αποβλήτων μέσα σε νερό καταλήγουν στην παραγωγή και έκλυση μεθανίου.
9. Ρίζες υδροξυλίου: Οι ρίζες υδροξυλίου στην ατμόσφαιρα αποτελούν το μεγαλύτερο καταστροφέα και καταβυθιστή για το ατμοσφαιρικό μεθάνιο (το μετατρέπουν σε μεθανόλη), καθώς και μια από τις πιο σημαντικές πηγές παραγωγής υδρατμών στην ανώτερη ατμόσφαιρα.
10. Ρίζες ατομικού χλωρίου: Οι ελεύθερεε ρίζες ατομικού χλωρίου στην ατμόσφαιρα επίσης αντιδρούν με το μεθάνιο.
Επισκοπή Μυλοποτάμου

Αξιοθέατα

Ολόκληρος ο οικισμός της Επισκοπής έχει χαρακτηριστεί διατηρητέο μνημείο, καθώς ως οικισμός σώζεται σχεδόν αναλλοίωτος και διατηρεί εκκλησιαστικά μνημεία βυζαντινών χρόνων, καθώς και σημαντικά κτίσματα της περιόδου της Ενετοκρατίας στην Κρήτη. Χαρακτηριστικό του οικισμού αποτελούν οι δύο μικροί στενοί δρόμοι, στο βόρειο και νότιο τμήμα του, που περιβάλλονται σε όλο το μήκος τους από κτήρια.
Στο κέντρο του οικισμού βρίσκεται η εκκλησία του Αγίου Γεωργίου, ο οποίος χρονολογείται από την βενετική περίοδο, και ο Ναός του Αγίου Ιωάννη. Ο Ναός του Αγίου Ιωάννη, κτισμένος στα ερείπια παλαιοχριστιανικής βασιλικής του 5ου αιώνα, ανήκει στο τύπο του εγγεγραμμένου σταυροειδούς με τρούλο και χρονολογείται στα τέλη του 13ου αρχές 14ου αιώνα. Ήταν ο καθεδρικός ναός της Επισκοπής Αυλοποτάμου στην περίοδο της Ενετοκρατίας.
Σημαντικά κτίσματα στον οικισμό Επισκοπής είναι το συγκρότημα ιδιοκτησίας Ιωάννη Κυρίμη (παλιό Επισκοπικό Μέγαρο) και το συγκρότημα ιδιοκτησίας Κυριμάκη Μιχαήλ, κηρυγμένα ως ιστορικά διατηρητέα μνημεία. Το επισκοπικό μέγαρο, κατοικία του Λατίνου Επισκόπου Αυλοποτάμου, αποτελείται από συγκρότημα διωρόφων κτισμάτων που στο σύνολό τους ανήκουν στην περίοδο της Ενετοκρατίας. Κατά την περίοδο της Τουρκοκρατίας δέχθηκε επεμβάσεις κυρίως στην εσωτερική του διαρρύθμιση. Εκτός από τους κυρίως χώρους κατοικίας, περιλαμβάνει αποθηκευτικούς χώρους και χώρους παραγωγής λαδιού, κρασιού και ρακής. Το συγκρότημα ιδιοκτησίας Κυριμάκη έχει εμβαδόν 720 τ.μ. και κατασκευάστηκε αρχικά κατά την περίοδο της Ενετοκρατίας, αλλά το μεγαλύτερο μέρος των κτισμάτων που κατασκευάστηκε στην πρώιμη και την ύστερη Τουρκοκρατία.
Αλλά κτίρια τα οποία έχουν χαρακτηριστεί διατηρητέα μνημεία είναι η βενετσιάνικη κρήνη και ο νερόμυλος στα όρια της Επισκοπής και πλησίον κρήνης οθωμανικής περιόδου, τα νερά της οποίας διοχετεύονταν μέσω αγωγού και έθεταν σε κίνηση τον εν λόγω μύλο. Ο μύλος ανήκει στο μονόχωρο τύπο, όπου το εργαστήριο λειτουργεί και ως χώρος κατοικίας του μυλωνά.
Εθνική Τσεχίας (χόκεϊ επί πάγου ανδρών)

Ιστορία

Οι Τσέχοι κέρδισαν το χρυσό μετάλλιο στους Χειμερινούς Ολυμπιακούς Αγώνες του 1998 και τρία συνεχόμενα χρυσά μετάλλια σε παγκόσμια πρωταθλήματα από το 1999 έως το 2001. Τα επόμενα τρία χρόνια, η ομάδα δεν κατέκτησε μετάλλιο σε Παγκόσμιο Πρωτάθλημα, συμπεριλαμβανομένου του Παγκοσμίου Πρωταθλήματος που πραγματοποιήθηκε στην Πράγα και την Οστράβα, διατηρώντας έτσι τα αρνητικά αποτελέσματα σε Παγκόσμια Πρωταθλήματα ως διοργανώτρια. Αλλά το επόμενο έτος, οι Τσέχοι κέρδισαν το χρυσό στο τουρνουά του 2005, το μόνο Παγκόσμιο Πρωτάθλημα, όπου, λόγω της διακοπής του πρωταθλήματος του NHL την περίοδο 2004-05, όλοι οι παίκτες του NHL μπορούσαν να συμμετέχουν.
Στους Χειμερινούς Ολυμπιακούς Αγώνες του 2006, οι Τσέχοι κέρδισαν το χάλκινο μετάλλιο, νικώντας Ρωσία 3–0 στο παιχνίδι για το χάλκινο μετάλλιο. Στο Παγκόσμιο Πρωτάθλημα του 2006, οι Τσέχοι κέρδισαν το αργυρό μετάλλιο, χάνοντας από τη Σουηδία στον τελικό. Η Τσεχία κέρδισε επίσης το Παγκόσμιο Πρωτάθλημα του 2010 στη Γερμανία.
Θεοφάνης Σιατιστεύς

Βιογραφικά στοιχεία

Γεννήθηκε στη Σελίτσα (σημερινή Εράτυρα) της επαρχίας Βοΐου του νομού Κοζάνης (Πρωτεύουσα της επαρχίας ήταν τότε η Σιάτιστα εξού και Σιατιστεύς). Το βαπτιστικό του όνομα ήταν Αναστάσιος, είναι άγνωστο όμως το επώνυμό του. 
Συμμετείχε αρχικά στις επιχειρήσεις της Χαλκιδικής ως γραμματέας του Εμμανουήλ Παππά. Μετά την αποτυχία της εκεί εξέγερσης, κατευθύνθηκε στη Νότιο Ελλάδα, όπου πήρε μέρος σε διάφορες πολεμικές επιχειρήσεις. Πήγε στην Πελοπόννησο και αμέσως έλαβε ενεργητικό μέρος στα γενικά πράγματα, συνάθροισε τους διασκορπισμένους συμπατριώτες του Μακεδόνες και μη, τους οργάνωνε σε στρατιωτικά σώματα και τους έστελνε στις μάχες. 
Κυρίως υπηρέτησε στα ναυτικά, αφού έμενε στις Σπέτσες και διατέλεσε για μεγάλο διάστημα γραμματέας του Σπετσιώτη ναύαρχου Γεώργιου Ανδρούτσου. Ήταν επίσης δάσκαλος και σύμβουλος της οικογένειας των Μποτσαραίων, οι οποίοι τον εκτιμούσαν πολύ.
Διετέλεσε ακόμη γραμματέας της Επαρχίας Πραστού με έδρα το Λεωνίδι της Τσακωνιάς.
Μετά τη σύσταση του Ελληνικού Κράτους παρέμεινε στα ελεύθερα εδάφη προσπαθώντας να βοηθάει τους Μακεδόνες με κάθε τρόπο. Χρημάτισε γραμματέας του νεοσύστατου Υπουργείου Παιδείας. Επί Όθωνος διορίστηκε γραμματέας της Ιεράς Συνόδου, στη θέση του Θεόκλητου Φαρμακίδη, και φάνηκε πολύ χρήσιμος στα εκκλησιαστικά πράγματα. Το 1852 εκλέχτηκε μητροπολίτης της Ιεράς Μητροπόλεως Μαντινείας και Κυνουρίας.
Πέθανε το 1868.
Πάπας Ιωάννης Παύλος Α΄

Πρώτα χρόνια

Γεννήθηκε στο Κανάλε ντ' Αγκόρντο, κοντά στο Μπελούνο της βόρειας Ιταλίας. Προερχόταν από μια φτωχή οικογένεια της εργατικής τάξης, σοσιαλιστικών αντιλήψεων. Ήταν το πρώτο από τα τρία παιδιά του Giovanni Luciani, που εργαζόταν ως κτίστης, και της  Bortola Tancon. Μετά από σπουδές σε εκκλησιαστικά σεμινάρια της περιοχής χειροτονήθηκε ιερέας το 1935 διακονώντας στην πατρίδα του το Κανάλε ντ' Αγκόρντο (τότε Φόρνο ντι Κανάλε).  Το 1937 έγινε καθηγητής και υποδιευθυντής του εκκλησιαστικού σεμιναρίου του Μπελούνο και δίδαξε δογματική, ιερή τέχνη, ηθική θεολογία και κανονικό δίκαιο.
Το 1941 ξεκίνησε το διδακτορικό του και το 1947 αναγορεύθηκε διδάκτορας του Γρηγοριανού Πανεπιστημίου Ρώμης. 
Το 1949, δημοσίευσε ένα βιβλίο με τίτλο Catechetica in briciole (Κατήχηση σε ψήγματα). Αυτό το βιβλίο, το πρώτο του, αφορούσε τη διδασκαλία των αληθειών της πίστης με έναν απλό τρόπο, άμεσα και κατανοητό σε όλους τους ανθρώπους.
Το 1954 ορίσθηκε γενικός βικάριος της επισκοπής Μπελούνο.

Επίσκοπος - Καρδινάλιος

Το 1958 χειροτονήθηκε επίσκοπος της πόλης Βιττόριο Βένετο. Στις 15 Δεκεμβρίου 1969 εξελέγη Πατριάρχης Βενετίας. Το 1973 ανακηρύχθηκε Καρδινάλιος. Παράλληλα διετέλεσε αντιπρόεδρος της επισκοπικής συνόδου Ιταλίας.
Στη Σύνοδο των Επισκόπων που πραγματοποιήθηκε στη Ρώμη το 1971, στην οποία τον προσκάλεσε προσωπικά ο τότε Πάπας, ο Λουτσιάνι πρότεινε οι επισκοπές των χωρών με έντονη βιομηχανοποίηση να παραδώσουν το 1% του συνόλου των εισοδημάτων τους σε χώρες του Τρίτου Κόσμου όχι ως ελεημοσύνη, αλλά ως κάτι που οφείλεται. Οφείλεται, ώστε να αντισταθμιστούν οι αδικίες που διαπράττει ο καταναλωτικά προσανατολισμένος κόσμος απέναντι στον «κόσμο με πορεία προς την ανάπτυξη» και ώστε να πραγματοποιήσει κατά κάποιο τρόπο την αποκατάσταση της κοινωνικής αμαρτίας, την οποία πρέπει να γνωρίζουμε.

Θεωρίες

Το συντομότατο ποντιφικάτο του, ο αιφνίδιος θάνατος και η έλλειψη νεκροψίας δημιούργησε μια έντονη φημολογία γύρω από τα πραγματικά αίτια του θανάτου του. Κάποιοι ισχυρίζονται ότι πέθανε ενώ σχεδίαζε μεταρρύθμιση στη διοίκηση της Banca Vaticana, γεγονός που μπορεί να έθιγε τα συμφέροντα πολλών. Άλλοι πάλι ότι λόγω των ριζοσπαστικών αντιλήψεών του ήταν ανεπιθύμητος από πολλούς, εν μέσω μάλιστα του Ψυχρού Πολέμου. Την φημολογία μάλιστα αυτή εκμεταλλεύτηκε ο σκηνοθέτης Φράνσις Φορντ Κόπολα στο τρίτο μέρος της τριλογίας του «Ο Νονός».

Ίδρυμα και Μουσείο

Στην πατρίδα του, το Κανάλε ντ' Αγκόρντο της Ιταλίας, ιδρύθηκε και λειτουργεί το Μουσείο Αλμπίνο Λουτσιάνι (Museo Albino Luciani) και το Ίδρυμα Πάπα Λουτσιάνι (Fondazione Papa Luciani).

Αγιοκατάταξη

Το 2003 αναγνωρίστηκε από τον διάδοχό του Πάπα ως υπηρέτης του Θεού και το 2017 αναγνωρίστηκε από τον Πάπα Φραγκίσκο ως σεβάσμιος (venerable) που αποτελεί το δεύτερο στάδιο από τα τέσσερα της διαδικασίας αγιοκατάταξης.
Αναστάσιος Γκόγκος

Βιογραφικά στοιχεία

Γεννήθηκε στην πιερική πρωτεύουσα το 1925 και η καλλιτεχνική του δραστηριότητα εκδηλώθηκε στο τελευταίο τέταρτο του 20ού αιώνα. Τα έργα του είναι εμπνευσμένα από την πιερική φύση. Φιλοτέχνησε επίσης προσωπογραφίες. Τα έργα του τα έκανε δωρεά στον Δήμο Κατερίνης. Κοντά του μαθήτευσαν και άλλοι ζωγράφοι, όπως ο Αθανάσιος Σταθακόπουλος.
Πέθανε  στην Κατερίνη σε ηλικία 66 ετών το 1991 και τα παιδιά του ασχολήθηκαν επίσης με τις τέχνες, έχοντας σπουδάσει στη Γαλλία και έχοντας αποσπάσει τιμητικές διακρίσεις. Η οδός κοντά στο Εθνικό Στάδιο της Κατερίνης ονομάστηκε σε Ζωγράφου Γκόγκου, για να τιμηθεί ο καλλιτέχνης.
Διοργανώσεις Ε.Π.Σ. Θεσπρωτίας 2017–18

Α φάση

Ο αγώνας έγινε στις 16 Σεπτεμβρίου 2017
ΑΟ Προδρομίου-Άρης Μαργαριτίου 3-0 αα
Δόξα Γαρδικίου-Σούλι Παραμυθιάς 0-1
Χωρίς αγώνα:Θεσπρωτός,Θύαμις Καστρίου,ΑΟ Πλαταριάς,ΑΕ Μαυρουδίου,Σπάρτακος Γραικοχωρίου,ΑΣ Συβότων,ΑΣ Θύελλα Γκρίκας - Ψάκας,ΑΟ Μαζαρακιάς,ΑΣ Ατρόμητος Δήμου Σαγιάδας (Ασπροκκλησίου),ΑΕ Λαμπανίτσας,ΠΑΣ Λαδοχωρίου,Άρης Πέρδικας,Άρης Φιλιατών,Αστέρας Παραποτάμου

Β φάση

Οι αγώνες έγιναν στις 23 και 24 Σεπτεμβρίου 2017
Θεσπρωτός-Θύαμις Καστρίου 3-0
ΑΟ Πλαταριάς-ΑΕ Μαυρουδίου 1-2
Σπάρτακος Γραικοχωρίου-ΑΣ Συβότων 3-1
ΑΣ Θύελλα Γκρίκας - Ψάκας-ΑΟ Μαζαρακιάς 1-3
ΑΣ Ατρόμητος Δήμου Σαγιάδας (Ασπροκκλησίου)-ΑΕ Λαμπανίτσας 4-1
ΠΑΣ Λαδοχωρίου-Άρης Πέρδικας 0-3 αα
ΑΟ Προδρομίου-Άρης Φιλιατών 3-0
Σούλι Παραμυθιάς-Αστέρας Παραποτάμου 0-0 (0-1 παρ.)

Γ φάση

Οι αγώνες ήταν διπλοί.Οι πρώτοι αγώνες έγιναν στην 1 Νοεμβρίου 2017 και οι δεύτεροι στις 15 Νοεμβρίου 2017.
ΑΟ Προδρομίου-Άρης Πέρδικας 1-1
Άρης Πέρδικας-ΑΟ Προδρομίου 2-0
Αστέρας Παραποτάμου-ΑΣ Ατρόμητος Δήμου Σαγιάδας (Ασπροκκλησίου) 4-2
ΑΣ Ατρόμητος Δήμου Σαγιάδας (Ασπροκκλησίου)-Αστέρας Παραποτάμου 1-5
Θεσπρωτός-ΑΟ Μαζαρακιάς 1-0
ΑΟ Μαζαρακιάς-Θεσπρωτός 1-4
ΑΕ Μαυρουδίου-Σπάρτακος Γραικοχωρίου 7-0
Σπάρτακος Γραικοχωρίου-ΑΕ Μαυρουδίου 1-5

Δ φάση

Οι αγώνες είναι διπλοί.Οι πρώτοι αγώνες θα γίνουν στις 10 Ιανουαρίου 2018 και οι επαναληπτικοί στις 7 Φεβρουαρίου 2018.
ΑΕ Μαυρουδίου-Άρης Πέρδικας 0-1
Άρης Πέρδικας-ΑΕ Μαυρουδίου 2-1
Θεσπρωτός-Αστέρας Παραποτάμου 2-2
Αστέρας Παραποτάμου-Θεσπρωτός 0-2
Νικόλαος Καζαντζής

Βιογραφία

Εργάστηκε ως δικηγόρος.
Στις εκλογές του 1946 εξελέγη βουλευτής Ιωαννίνων με την Ηνωμένη Παράταξη Εθνικοφρόνων (Λαϊκό Κόμμα). Επανεξελέγη βουλευτής Ιωαννίνων με το Λαϊκό Κόμμα το 1950.
Υπηρέτησε ως υφυπουργός Γενικός Διοικητής Ηπείρου στην κυβέρνηση του Κωνσταντίνου Τσαλδάρη από τις 4 Νοεμβρίου 1946 ως τις 24 Ιανουαρίου 1947.
Α. Τζ. Πέρο

Βιογραφία

Ο Πέρο γεννήθηκε στο Στάτεν Άιλαντ το 1959. Οι γονείς του, του πήραν το πρώτο του σετ τυμπάνων σε ηλικία τριών ετών και αφού το έσπασε, την επόμενη χρονιά του αγόρασαν ένα σετ της γνωστής μάρκας "Ludwig".
Ξεκίνησε να κάνει μαθήματα με δασκάλους της περιοχής, ενώ κάποια στιγμή μαθήτευσε δίπλα στον διάσημο Τζιν Κρούπα και σε ηλικία επτά ετών, τον προσκάλεσαν να παίξει στο "Mike Douglas Show". Στα δέκα του χρόνια εμφανίστηκε ζωντανά σε τηλεμαραθώνιο του Τζέρι Λιούις μαζί με δύο ακόμη νέους μουσικούς, όπου έπαιξαν διασκευές σε κομμάτια των Τσάρλι Πάρκερ και Ντέιβ Μπρούμπεκ.
Στα εφηβικά του χρόνια, συνέχισε να μελετά και να εξασκείται στα τύμπανα. Όταν ο ντράμερ μίας κολεγιακής μπάντας έσπασε το πόδι του, ο νεαρός Πέρο τον αντικατέστησε για μία περιοδεία τριών εβδομάδων στην Ευρώπη, όπου έλαβε τρία χρυσά μετάλλια στο φεστιβάλ τζαζ του Παρισιού.
Στο λύκειο δούλεψε πάνω στην τεχνική του, επηρεασμένος από συγκροτήματα όπως οι Black Sabbath, Emerson, Lake and Palmer, Yes, κ.α.. Μετά την αποφοίτηση του, έγινε μέλος των Twisted Sister, με τους οποίους ηχογράφησε πέντε στούντιο άλμπουμ από το 1982 μέχρι το 1987, πουλώντας περισσότερα από πέντε εκατομμύρια αντίτυπα στις Ηνωμένες Πολιτείες.
Το 2001, το συγκρότημα επανενώθηκε με σκοπό μία φιλανθρωπικού τύπου συναυλία για την συγκέντρωση χρημάτων προς βοήθεια των θυμάτων των σωμάτων ασφαλείας κατά τις επιθέσεις της 11ης Σεπτεμβρίου 2001. Από το 2003 και έπειτα, συνέχισαν να περιοδεύουν, ενώ ηχογράφησαν την επανεκτέλεση του κλασικού "Stay Hungry" ως "Still Hungry" το 2004 και το "A Twisted Christmas" δύο χρόνια αργότερα.
Ο Πέρο έγινε μέλος των Adrenaline Mob το 2013, κυκλοφορώντας μαζί τους το άλμπουμ "Men of Honor" και το ΕΡ "Dearly Departed".
Στις 20 Μαρτίου 2015, οι Adrenaline Mob ταξίδευαν από την Βαλτιμόρη στο Πουκίπσι, κατά την διάρκεια της αμερικάνικης περιοδείας τους. Τα υπόλοιπα μέλη του σχήματος προσπάθησαν να ξυπνήσουν τον Πέρο, ο οποίος δεν συνερχόταν και μεταφέρθηκε σε τοπικό νοσοκομείο όπου διαπιστώθηκε ο θάνατος του λόγω καρδιακής προσβολής.
Καμπότζη

Γεωγραφία

Η χώρα συνορεύει με την Ταϊλάνδη στα δυτικά και βορειοδυτικά, με το Λάος στα βορειοανατολικά και με το Βιετνάμ στα νότια-νοτιοανατολικά. Νότια βρέχεται από τον κόλπο της Ταϊλάνδης. Η γεωγραφία της χώρας κυριαρχείται από τον ποταμό Μεκόνγκ (που στα Χμερ σημαίνει μεγάλος ποταμός και την Τονλέ Σαπ (λίμνη γλυκού νερού), που είναι και σημαντικός ιχθυοπαραγωγικός πόρος. Το μεγαλύτερο μέρος της χώρας βρίσκεται στο επίπεδο της θάλασσας, κι έτσι κατά την υγρή εποχή η ροή του νερού αντιστρέφεται, και μεταφέρεται από τον Μεκόνγκ πίσω στην Τονλέ Σαπ και τη γύρω πεδιάδα.

Ιστορία

Οι πρώτες ενδείξεις ανεπτυγμένου πολιτισμού στην περιοχή τοποθετούνται γύρω στο 1.000 π.Χ. Η περιοχή υπήρξε κέντρο της Αυτοκρατορίας των Χμερ, που άκμασε από τον 9ο έως και τον 13ο-14ο αιώνα. Κατόπιν η χώρα πέρασε διαδοχικά στην κυριαρχία Ταϊλανδών και Βιετναμέζων. Το 1863 έγινε προτεκτοράτο της Γαλλίας, από την οποία κέρδισε την ανεξαρτησία της το 1953. Αν και επίσημα ουδέτερη κατά τον πόλεμο του Βιετνάμ, η χώρα βομβαρδίστηκε από την αμερικανική αεροπορία και έγινε θέατρο επιχειρήσεων του αμερικανικού στρατού, καθώς η μεθόριός της αποτελούσε καταφύγιο των Βιετκόνγκ. 
Στις 11 Μαρτίου του 1964, εξαγριωμένα πλήθη λεηλάτησαν την πρεσβεία των Η.Π.Α. στην πρωτεύουσα Πνομ Πεν της Καμπότζης, πυρπόλησαν την σημαία των Ηνωμένων Πολιτειών και στη θέση της ύψωσαν τη σημαία της χώρας τους. Κατά τη διάρκεια τρίωρων ταραχών επιτέθηκαν επίσης εναντίον της βρετανικής πρεσβείας. Το μένος των διαδηλωτών θεωρήθηκε επακόλουθο της δημόσιας παραδοχής, εκ μέρους του πρίγκιπα Νορόντομ Σιχανούκ, του ναυαγίου των προσπαθειών για τη διασφάλιση της ουδετερότητας της Καμπότζης και την οριστική ρύθμιση των συνόρων με το Νότιο Βιετνάμ, λόγω αμερικανικών και βρετανικών αντιρρήσεων. Τα επεισόδια επισφράγησαν την ήδη ορατή από το 1963 επιδείνωση των σχέσεων Ουάσινγκτον-Πνομ Πεν. 
Ταυτόχρονα, βρισκόταν σε εξέλιξη το αντάρτικο των Ερυθρών Χμερ, με αρχηγό τον Πολ Ποτ, για την κατάληψη της εξουσίας, κάτι που κατάφεραν, εισέβαλε στη χώρα για να σταματήσει τις δολοφονίες Βιετναμέζων από το καθεστώς, ξεκινώντας έναν πόλεμο που κράτησε μέχρι το 1991.

Οικονομία

Οι κύριες βιομηχανίες της χώρας σήμερα είναι η ένδυση και ο τουρισμός. Το 2006, οι ξένοι επισκέπτες ήταν πάνω από 1,7 εκατομμύρια. Το 2005, ανακαλύφθηκαν κοιτάσματα πετρελαίου και φυσικού αερίου στα χωρικά της ύδατα, κι όταν ξεκινήσει η εμπορική τους εκμετάλλευση, το 2009 ή 2010, τα κέρδη αναμένεται να επηρεάσουν θετικά την οικονομία της χώρας.

Δημογραφία

Το προσδόκιμο ζωής στο σύνολο του πληθυσμού, σύμφωνα με εκτιμήσεις του 2016 του Παγκόσμιου Οργανισμού Υγείας ήταν 69,4 χρόνια (67,3 χρόνια οι άνδρες και 71,2 οι γυναίκες).

Μεταφορές

Η οδήγηση γίνεται στα δεξιά.
Καταστροφή του Προσηλίου Φωκίδας

Η καταστροφή του Προσηλίου Φωκίδας έλαβε χώρα τον Οκτώβριο του 1942 από τα ιταλικά στρατεύματα κατοχής, ως αντίποινα για τη μάχη της Ρέκας μεταξύ δυνάμεων του ΕΛΑΣ και ιταλικού τμήματος. Ήταν το πρώτο χωριό στην ελληνική επικράτεια που κάηκε ολοσχερώς από τους κατακτητές, αλλά οι κάτοικοί του το ξαναέχτισαν λίγα χρόνια αργότερα (1950), σε μικρότερο υψόμετρο.

Το χωριό

Το Προσήλιο, που αρχικά ονομαζόταν "Σεγδίτσα", βρισκόταν χτισμένο στην πλαγιά της Γκιώνας, σε υψόμετρο περίπου 850 μέτρων και σε απόσταση 11 χιλιομέτρων από την Άμφισσα. Αυτό ήταν το πρώτο χωριό μέχρι την ημέρα της επιδρομής των ιταλών. Σήμερα, στην ευρύτερη περιοχή υπάρχουν τρεις οικισμοί.

Τι προηγήθηκε

Στις 9 Σεπτεμβρίου 1942 ο Άρης Βελουχιώτης επικεφαλής της αντάρτικης δύναμης του ΕΛΑΣ που είχε ο ίδιος δημιουργήσει λίγους μήνες πριν κατ΄εντολή του ΚΚΕ αποφάσισενα επιφέρει στον εχθρό ένα πρώτο χτύπημα. Σαν στόχος, επιλέχθηκε μια ομάδα 50 περίπου ιταλών στρατιωτών που είχαν καταλύσει για διανυκτέρευση σε έναν έρημο μύλο στη ρεματιά της Ρέκας. Η μάχη απέφερε πολλά λάφυρα στους έλληνες αντάρτες και μερικούς αιχμαλώτους που προορίζονταν για ανταλλαγή με έλληνες κρατουμένους. Ωστόσο, οι κατοχικές αρχές αρνήθηκαν να προχωρήσουν σε ανταλλαγή και εκτέλεσαν τους έλληνες. Στη συνέχεια, το ανταρτοδικείο του ΕΛΑΣ προχώρησε σε καταδίκη των ιταλών στρατιωτών και στον τουφεκισμό τους, πράξη η οποία εξόργισε την ιταλική διοίκηση της Στερεάς Ελλάδας.

Η καταστροφή του χωριού

Στα μέσα Οκτωβρίου, ισχυρές ιταλικές δυνάμεις αναπτύχθηκαν στην περιοχή όπου είχε λάβει χώρα η μάχη και προέβησαν σε βιαιοπραγίες εις βάρος κατοίκων. Από τις ανακρίσεις που διενέργησαν οι ιταλοί, αποφάσισαν να επιρρίψουν ευθύνες για υποστήριξη των ανταρτών του ΕΛΑΣ στους Σεγδιτσιώτες, αφού θεωρήθηκε ότι το χωριό τους είχε στηρίξει με τρόφιμα και πληροφορίες για τις κινήσεις του τμήματος που είχε δεχθεί την επίθεση των ελλήνων. Το χωριό, αφού πρώτα εκκενώθηκε, πυρπολήθηκε ολοσχερώς στις 26 Οκτωβρίου 1942, ενώ οι κάτοικοί του κατέφυγαν στην Άμφισσα και άλλες γειτονικές περιοχές.
777 Γουτεμβέργα

Φυσικά χαρακτηριστικά

Η μέση διάμετρος της Γουτεμβέργας εκτιμάται σε 65,56 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,0494. Η Γουτεμβέργα περιστρέφεται γύρω από τον εαυτό της μία φορά κάθε 12 ώρες και 53 λεπτά.
Πυρρολιδίνη

Φυσική παρουσία

Η πυρρολιδίνη βρίσκεται στα φύλλα του καπνού και στα καρότα. Η δομή πυρρολιδινικού δακτυλίου είναι παρούσα σε πολλά φυσικά αλκαλοειδή, όπως η νικοτίνη και η υγρίνη. Βρίσκεται, επίσης, σε πολλά φαρμακευτικές δραστικές ουσίες, όπως η προκυκλιδίνη και η μπεπριδίλη. Σχηματίζει, ακόμη, τη βάση για τις ρακεταμικές ενώσεις (π.χ. πιρακετάμη, ανιρακετάμη). Τα αμινοξέα προλίνη και υδροξυπρολίνη είναι, επίσης, δομικά παράγωγα της πυρρολιδίνης.

Παραγωγή

Η πυρρολιδίνη παράγεται βιομηχανικά με επίδραση αμμωνίας σε 1,4-βουτανοδιόλη, συνήθως πάνω από ένα οξείδιο μετάλλου ως καταλύτη:
Άλλοι τρόποι σύνθεσης είναι η υδρογόνωση του πυρρόλιου, καθώς και η κατεργασία τετραϋδροφουρανίου με αμμωνία, η οποία οδηγεί στην αντικατάσταση του ατόμου οξυγόνου από την ομάδα ΝΗ:

Εφαρμογές

Η πυρρολιδίνη χρησιμοποιείται ως πρόδρομη ένωση για τη σύνθεση πιο πολύπλοκων ενώσεων. Στην οργανική χημεία, η πυρρολιδίνη χρησιμοποιείται για να ενεργοποιήσει αλδεΰδες και κετόνες έναντι πυρηνόφιλης προσθήκης, με τον ενδιάμεσο σχηματισμό των αντίστοιχων εναμινών. Για παράδειγμα:
Καρδιολογία

Διαταραχές

Η καρδιολογία ασχολείται με την κανονική λειτουργία της καρδιάς και τις αποκλίσεις από αυτή.
Διαταραχές της καρδιάς οδηγούν σε καρδιακές παθήσεις και καρδιαγγειακή νόσο και ευθύνονται για σημαντικό αριθμό θανάτων: η καρδιαγγειακή νόσος είναι η μεγαλύτερη αιτία θανάτου και προκάλεσε το 29,34% του συνόλου των θανάτων το 2002.
Πολλές διαταραχές αφορούν την ίδια την καρδιά, αλλά άλλες σχετίζονται με παθολογία των μεγάλων αγγείων που συνδέονται άμεσα με αυτή καθώς και με τη συσχέτιση της με άλλες παθολογικές καταστάσεις.
Angry Machines

Ιστορία του δίσκου

Τον Αύγουστο του 1995, οι Dio ανακοίνωσαν ότι νέος μπασίστας του συγκροτήματος θα είναι ο Τζέρι Μπεστ και με τη νέα σύνθεση έδωσαν πέντε συναυλίες στη Νότια Αμερική στα τέλη της χρονιάς, ενώ ταυτόχρονα, δούλευαν σε υλικό για τον επόμενο δίσκο τους. Τελικά, ο Τζεφ Πίλσον επέστρεψε για τις ηχογραφήσεις του νέου δίσκου, οι οποίες έγιναν στα "Total Access Studios" στην Καλιφόρνια των Ηνωμένων Πολιτειών. Σκοπός του συγκροτήματος ήταν να κυκλοφορήσουν το νέο δίσκο τους τον Απρίλιο του 1996 αλλά προβλήματα στην παραγωγή τους οδήγησαν σε νέα ημερομηνία κυκλοφορίας, με το άλμπουμ να εκδίδεται στις αρχές Οκτωβρίου.
Πριν την περιοδεία για την προώθηση του δίσκου, ο Πίλσον αποχώρησε για να επανενταχθεί στους Dokken και ο Ντίο προσέλαβε τον Λάρι Ντένισον για να τον αντικαταστήσει. Μετά το πρώτο κομμάτι της ευρωπαϊκής περιοδείας, ο ντράμερ Βίνι Άπις νοσηλεύτηκε λόγω πνευμονίας αναγκάζοντας το συγκρότημα να αλλάξει τις ημερομηνίες της αμερικανικής περιοδείας τους. Μετά το τέλος της περιοδείας, ο Τζεφ Πίλσον επανήλθε στο συγκρότημα για το νοτιοαμερικανικό κομμάτι της περιοδείας.

Τραγούδια

1. Institutional Man (Dio, Grijalva, Appice) - 5:00

2. Don't Tell the Kids (Dio, Grijalva, Appice) - 4:13

3. Black (Dio, Appice, Grijalva, Pilson) - 3:06

4. Hunter of the Heart (Dio, Appice, Grijalva) - 4:06

5. Stay Out of My Mind (Dio, Pilson) - 6:57

6. Big Sister (Dio, Grijalva, Appice, Pilson) - 5:27

7. Double Monday (Dio, Grijalva, Appice) - 2:50

8. Golden Rules (Dio, Grijalva, Appice) - 4:46

9. Dying in America (Dio, Appice, Grijalva, Pilson) - 4:31

10. This Is Your Life (Dio, Grijalva) - 3:18